12. ฐานะการเงินและผลการดำเนินงาน

12.1 งบการเงิน

รายงานของผู้สอบบัญชีรับอนุญาต

เสนอ ผู้ถือหุ้นบริษัท ฮั้วฟงรับเบอร์ (ไทยแลนด์) จำกัด (มหาชน)

ข้าพเจ้าได้ตรวจสอบงบดุล ณ วันที่ 31 ธันวาคม 2547 และ 2546 และงบกำไรขาดทุน
งบแสดงการเปลี่ยนแปลง
ส่วนของผู้ถือหุ้นและงบกระแสเงินสดสำหรับแต่ละปีสิ้นสุดวันเดียวกันของบริษัท ฮั้วฟงรับเบอร์
(ไทยแลนด์) จำกัด(มหาชน)
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่า
งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลใน
งบการเงิน การประเมินความเหมาะสมของหลักการบัญชีที่กิจการใช้และประมาณการ
เกี่ยวกับรายการทางการเงินที่เป็นสาระสำคัญ ซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอใน
งบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่างบการเงินข้างต้นนี้แสดงฐานะการเงิน ณ วันที่ 31 ธันวาคม 2547 และ 2546
และผลการ ดำเนินงานและกระแสเงินสดสำหรับแต่ละปีสิ้นสุดวันเดียวกันของบริษัท ฮั้วฟงรับเบอร์
(ไทยแลนด์) จำกัด (มหาชน) โดยถูกต้องตามที่ควรในสาระสำคัญตามหลักการบัญชีที่รับรองทั่วไป

[]

(นายพิศิษฐ์ ชีวะเรืองโรจน์)

ผู้สอบบัญชีรับอนุญาต

เลขทะเบียน 2803

บริษัท เคพีเอ็มจี ภูมิไชย สอบบัญชี จำกัด

กรุงเทพมหานคร

9 กุมภาพันธ์ 2548

2.  ผลการดำเนินงานในธุรกิจ

สรุปฐานะการเงินและผลการดำเนินงานที่ผ่านมาของบริษัทฯ

จากผลการดำเนินงานของบริษัทฯ จะเห็นได้ว่าในปี 2547 บริษัทมีรายได้จากการขาย1,649
ล้านบาทเพิ่มขึ้นเท่ากับร้อยละ 9.50 เมื่อเทียบกับรายได้จากการขาย 1,506 ล้านบาท ในปี 2546
โดยมีสาเหตุหลักมาจากการขยายตัวของยอดการขายในประเทศที่มาจากทั้งยางรถจักรยานและยางรถจักรยานยนต์
เนื่องจากบริษัทฯ
ได้เริ่มที่จะหันมาให้ความสนใจกับตลาดในประเทศมากขึ้นเพื่อเป็นการกระจายความเสี่ยงจากการพึ่งพาตลาดส่งออก
ประกอบกับสภาวะตลาดโลกโดยรวมยังคงชะลอตัว
มีผลทำให้ความต้องการบริโภคและการลงทุนชะลอตัวลงบ้าง
และการแข่งขันที่รุนแรงในตลาดต่างประเทศ โดยเฉพาะคู่แข่งจากประเทศจีน
ซึ่งมิใช่มาจากบริษัทในกลุ่มแต่อย่างใด เป็นผลให้ยอดขายในต่างประเทศของบริษัทฯ
ได้รับผลกระทบอยู่บ้าง แต่อย่างไรก็ตาม ยอดขายโดยรวมของบริษัทฯ ตั้ง แต่ปี 2545
เริ่มขยายตัวอย่างต่อเนื่อง เนื่องจากบริษัทฯหันมาพึ่งพิงตลาดในประเทศมากขึ้น
โดยสัดส่วนของยอดขายต่างประเทศลดลงจากปี 2546 ซึ่งเท่ากับร้อยละ 75.73 เหลือร้อยละ
74.58 ของยอดขายในปี 2547ในส่วนของกำไรสุทธิ บริษัทมีกำไรสุทธิในปี 2547 เท่ากับ 46.36
ล้านบาท คิดเป็นกำไรสุทธิตอหุ้น 1.20 บาท

รายได้หลัก

รายได้หลักของบริษัทฯ แบ่งเป็นรายได้จากการจำหน่ายภายในประเทศและจำหน่ายต่างประเทศ
โดยมีสัดส่วนการจำหน่ายต่างประเทศต่อยอดขายรวมในปี 2547 คิดเป็นสัดส่วนร้อยละ 74.58
ขณะที่ในปี 2546คิดเป็นสัดส่วนร้อยละ 75.73 สำหรับปี 2547
รายได้จากการจำหน่ายภายในประเทศคิดเป็นมูลค่า 419.08 ล้านบาท เพิ่มขึ้นจากปี 2546
ถึงร้อยละ 14.64 ทั้งนี้เนื่องจากการเติบโตของปริมาณการใช้รถจักรยานยนต์ในประเทศ
และนโยบายของบริษัทฯ ที่จะเพิ่มสัดส่วนการตลาดภายในประเทศให้มากขึ้น
โดยอาศัยความสัมพันธ์ที่ดีกับบริษัทญี่ปุ่นผู้ผลิตรถจักรยานยนต์หลัก ๆ ในประเทศ
และการเพิ่มคุณภาพของผลิตภัณฑ์ที่ได้มาตรฐาน อย่างไรก็ตามบริษัทฯ
ก็ยังมีรายได้หลักส่วนใหญ่มาจากการส่งออกโดยในปี 2547 บริษัทฯมีรายได้จากการส่งออกเป็นมูลค่า
1,229.72 ล้านบาท เพิ่มขึ้นจากปี 2546 คิดเป็นร้อยละ 7.86 อย่างไรก็ตามบริษัทฯ
มีการปรับเปลี่ยนนโยบายการตลาดโดยมุ่งเน้นตลาดภายในประเทศและตลาดทางด้านอินโดจีน ได้แก่
พม่า ให้มากขึ้น
ซึ่งถือเป็นหนึ่งในประเทศที่มีความต้องการใช้รถจักรยานยนต์มากและเป็นตลาดที่มีศักยภาพในการเติบโตได้อีกมากในอนาคต

รายได้อื่น ๆ

รายได้อื่นของบริษัทฯ ประกอบด้วยรายได้เบ็ดเตล็ด ดอกเบี้ยรับ และกำไรจากอัตราแลกเปลี่ยน
คิดเป็นมูลค่า 9.24 ล้านบาท เพิ่มขึ้นจากปี 2546 8.20 ล้านบาท
อย่างไรก็ตามรายได้อื่นของบริษัท ฯ ไม่ได้มีส่วนสำคัญมากที่จะมีผลกระทบต่อผลประกอบการโดยรวม
โดยคิดเป็นเพียงร้อยละ 0.56 ของ รายได้รวมปี 2547

ต้นทุนขายและค่าใช้จ่ายในการขายและบริหาร

ต้นทุนขายของบริษัทฯ ในปี 2547 มีจำนวน 1,466 ล้านบาท และในปี 2546 มีจำนวน 1,270
ล้านบาท เพิ่มขึ้น 196 ล้านบาท คิดเป็นร้อยละ 15.41 ต้นทุนขายหลักประกอบด้วย ยางพารา
ยางสังเคราะห์ ลวดและสารเคมีต่าง ๆ
ซึ่งนับว่าราคาวัตถุดิบหลักดังกล่าวมีความสำคัญต่อผลกำไรของบริษัทฯ เป็นอย่างมาก
และวัตถุดิบดังกล่าว มีการปรับราคาสูงขึ้นมากตามราคาน้ำมันในตลาดโลก
มีผลทำให้ต้นทุนขายในปีเพิ่มขึ้น ส่วนค่าใช้จ่ายในการขายและบริหาร ลดลง 2.99 ล้านบาท จาก
129.57 ล้านบาท ในปี 2546 เป็น 126.58 ล้านบาทในปี 2547
เนื่องจากบริษัทได้มีมาตรการในการควบคุมค่าใช้จ่ายในการขายและบริหาร

กำไรสุทธิ

ในปี 2547 บริษัทฯ มีกำไรสุทธิลดลง 20.06 ล้านบาทจากปี 2546 คิดเป็นร้อยละ 30.20
เนื่องจาก ต้นทุนราคาของวัตถุดิบหลักมีการเพิ่มราคาสูงขึ้นอย่างมากในช่วงปี 2547
แต่ในขณะที่บริษัท ฯ
ไม่สามารถที่จะเพิ่มราคาของสินค้าได้อย่างรวดเร็วเพื่อครอบคลุมผลกำไรที่เหมาะสม
ทั้งนี้เพื่อรักษากลุ่มลูกค้าส่วนใหญ่ที่สั่งซื้อสินค้าจากทางบริษัท

3.  ฐานะทางการเงิน

สินทรัพย์ 

ปี 2547 สินทรัพย์รวมของบริษัทเท่ากับ 1,972.51 ล้านบาท เพิ่มขึ้นจากปี 2546 ประมาณ
453.62 ล้านบาทโดยส่วนที่เพิ่มขึ้นมาจากการมูลค่าสินทรัพย์ถาวรสุทธิ 364.52 ล้านบาท
เนื่องจากมีการซื้อเครื่องจักร และก่อสร้างอาคารโรงงานแห่งใหม่
สินทรัพย์ที่สำคัญของบริษัทประกอบด้วย ลูกหนี้การค้า 18.89 % สินค้าคงเหลือ 21.15 %
และสินทรัพย์ถาวร 54.62 % ต่อสินทรัพย์รวมตามลำดับ

อายุลูกหนี้เฉลี่ยในปี 2547 อยู่ที่ 76 วันลดลงจาก 81 วันในปี 2546
ในขณะที่นโยบายของบริษัทเกี่ยวกับลูกหนี้กำหนดไว้ที่ 60
วันสำหรับลูกค้าทั่วไปและบริษัทในเครือยกเว้น สำหรับบริษัทฮั้วฟง รับเบอร์ (ยูเอสเอ) จำกัด 150
วัน ในปี 2547 ยอดลูกหนี้บริษัทในกลุ่ม คิดเป็นร้อยละ 43.78 ของมูลค่าลูกหนี้การค้าทั้งหมด
เนื่องจากมีการขายวัตถุดิบ และCompound นอกจากนี้บริษัทได้มีนโยบายเกี่ยวกับการจัดการยอดหนี้
และบริหารลูกหนี้เพิ่มความรัดกุมในระบบการติดตามลูกหนี้ด้วย

สภาพคล่อง

ปี 2547 บริษัทฯ มีกระแสเงินสดจากการดำเนินงานเท่ากับ -0.19 ล้านบาทลดลงจากปี 2546
ร้อยละ 100.12 กระแสเงินสดจากการดำเนินงาน ในปี2547
มีการลงทุนเพิ่มเติมในสินทรัพย์ถาวรเท่ากับ 377.60 บาท
หากพิจารณาถึงกระแสเงินสดจากกิจกรรมจัดหาเงินจะเห็นได้ว่า ในปี 2547 บริษัทฯ ได้
จ่ายเงินปันผล จำนวน 38.71 ล้านและสิ้นสุดปี 2547 บริษัทฯมีกระแสเงินสดเท่ากับ 90.89
ล้านบาท

อัตราส่วนสภาพคล่องของบริษัทฯ ในช่วงปี 2547 อยู่ในเกณฑ์ที่ดี คือมีอัตราส่วนเงินทุนสภาพคล่อง
1.95 เท่า และอัตราส่วนสภาพคล่องหมุนเร็วเท่ากับ 1.01 เท่า

แหล่งที่มาของเงินทุน

ในปี 2547 บริษัทฯ มีอัตราหนี้สินต่อส่วนของผู้ถือหุ้นอยู่ในเกณฑ์ที่ยังต่ำคือเท่ากับ 0.65
เท่าซึ่งเพิ่มขึ้นจาก 0.28 เท่าในปี 2546 และ 0.32 เท่าในปี 2545
แต่ยังถือว่าต่ำกว่าบริษัทอื่นที่อยู่ในอุตสาหกรรมเดียวกันที่มีอัตราส่วนหนี้สินต่อส่วนของผู้ถือหุ้นประมาณ
0.99 เนื่องจากบริษัทฯ กู้ยืมเงินระยะยาวเพิ่มขึ้น จำนวน 325 ล้านบาทในปี 2547
เพื่อก่อสร้างโรงงาน แห่งที่ 2 นอกจากนี้บริษัทฯ จ่ายชำระเงินปันผลในปี 2547 เป็นจำนวน
38.71 ล้านบาท หนี้สินรวมของบริษัทในปี 2547 เท่ากับ 778.67 เพิ่มขึ้นจากปี 2546 ซึ่งเท่ากับ
445.97ล้านบาท โครงสร้างเงินทุนปัจจุบันของบริษัทฯ จะเห็นว่าบริษัทฯ
ยังมีความสามารถในการก่อหนี้สินเพิ่มเติมได้อีกในระดับหนึ่ง สำหรับส่วนของผู้ถือหุ้นบริษัทฯ
มีทุนจดทะเบียนชำระแล้วเต็มมูลค่าแล้วในปี 2546

12.4 ปัจจัยอิทธิพลหลักที่อาจมีผลกระทบต่อการดำเนินงานหรือฐานะการดำเนินงานในอนาคต

จากแนวโน้มยอดขายที่เพิ่มขึ้นอย่างต่อเนื่อง โดยปี 2547 บริษัทฯมียอดขายเพิ่มขึ้นถึงร้อยละ 9.50
เมื่อเทียบกับปี 2546 อันเนื่องมาจากการฟื้นตัวทางเศรษฐกิจอย่างต่อเนื่องนับแต่ปี 2544
ประกอบกับการเติบโตของอุตสาหกรรมรถจักรยาน
และรถจักรยานยนต์ทั้งในประเทศและต่างประเทศ
ย่อมเป็นสัญญาณให้เห็นถึงความต้องการในตลาดยางนอกและยางในที่เพิ่มขึ้นด้วยเช่นกัน
นอกจากนี้บริษัทฯได้มีการมุ่งเน้นขยายเข้าสู่ตลาดศักยภาพสูงในทวีปเอเชีย ใน 5-10 ปีข้างหน้านี้

ในปี 2547 บริษัทฯ ใช้กำลังการผลิต เกือบเต็มกำลังการผลิต
ดังนั้นจึงตัดสินใจที่จะเพิ่มงบประมาณลงทุนที่จะขยายกำลังการผลิต
เพื่อรองรับความต้องการที่เพิ่มขึ้นในประเทศ และประเทศเพื่อนบ้าน
นอกจากนี้บริษัทยังได้รับการสนับสนุนทางเทคโนโลยีจากบริษัทแม่ และบริษัท Sumitomo Rubber
อีกด้วย

ในปี 2548
มีปัจจัยหลายอย่างที่มีผลกระทบต่อการดำเนินงานและสถานะทางการเงินของบริษัทดังต่อไปนี้

1.  การก่อสร้างโรงงานแห่งที่ 2 ในเฟสที่ 1 เสร็จสิ้น

ในปี 2547 บริษัทได้ลงทุนจำนวน 500
ล้านบาทเพื่อก่อตั้งสายการผลิตใหม่สำหรับยางนอกของรถจักรยานยนต์และ ยางสำหรับ ATV
ซึ่งโครงการดังกล่าวได้รับอนุมัติจาก คณะกรรมการส่งเสริมการลงทุน (Board of Investment)
ที่กำลังการผลิตเท่ากับ 15.6 ล้านชิ้น ในขณะนี้ส่วนเพิ่มของกำลังการผลิตในเฟสแรกได้เสร็จสิ้นแล้ว
อยู่ในระหว่างขั้นตอนการทดลองเครื่องจักร โดยบริษัทตั้งใจที่จะเริ่มผลิตจริงในเดือน เมษายน
2548 บริษัทคาดหมายว่าจะสามารถผลิตยางรถจักรยานยนต์และ ATV ให้แก่ผู้ผลิตชิ้นส่วนรถยนต์ญี่ปุ่น
และในประเทศ คิดเป็นรายได้ประมาณ 420 ล้านบาทในปี 2548 นี้

2.  ต้นทุนการผลิตที่เพิ่มขึ้น

ในปี 2547 ต้นทุนการผลิตเพิ่มขึ้นเนื่องจากการเพิ่มขึ้นของราคาน้ำมันดิบ และยางพารา
ซึ่งเป็นสิ่งที่ไม่คาดหมายสำหรับผู้ผลิตยางทั่วไป ในช่วงต้นปี 2547 บริษัทมุ่งมั่นที่จะเพิ่มยอดขาย
เพื่อก่อให้เกิดกำไรเพิ่มขึ้นตามไปด้วย อย่างไรก็ดี ผลที่ได้กลับไม่ตรงตามที่มุ่งหวังไว้

ในปี 2548 หากต้นทุนการผลิต และวัตถุดิบ ยังอยู่ในระดับสูงเมื่อเทียบกับปี 2547
และไม่สูงไปกว่าเดิมมากนัก บริษัทมีความเชื่อมั่นว่าจะสามารถทำกำไรได้เพิ่มขึ้น
เนื่องจากสามารถปรับราคาขายต่อหน่วยของยางนอก และยางใน รวมทั้งเพิ่มกำลังการผลิต
และเพิ่มจำนวนผลิตเข้าสู่ตลาดอีกด้วย

3.  การเพิ่มขึ้นของค่าจ้างแรงงาน

ตั้งแต่เดือนมกราคม 2548 รัฐบาลประกาศปรับค่าแรงงานขั้นต่ำเป็น 175 บาทต่อวัน
ซึ่งส่งผลกระทบต่อค่าแรงงานทางตรง ไม่มากก็น้อย แต่หากบริษัทสามารถเพิ่มปริมาณยอดขาย
ผลกระทบดังกล่าวก็จะน้อยลง

โดยสรุปแล้ว บริษัทมองการดำเนินการในปี 2548 ในแง่ดี
เนื่องจากภาวะขาขึ้นของสภาวะเศรษฐกิจในเอเชีย
รวมทั้งปริมาณความต้องการของยางรถจักรยานยนต์ ในตลาดในประเทศ ทั้งนี้ หากโรงงานแห่งที่ 2
ที่จะแล้วเสร็จในเดือนสิงหาคม
ปริมาณการผลิตที่เพิ่มขึ้นจะสามารถรองรับความต้องการที่เพิ่มขึ้นดังกล่าว
รวมทั้งส่วนต่างของราคาขายและต้นทุนการผลิต (margin)
ที่เพิ่มขึ้นจะส่งผลดีต่อผลการดำเนินงานของบริษัทในอนาคตอีกด้วย

[TABLE]